Wadjet (ook gespel Wadjit, Oeadjet of Oea Zit) was as ’n vroeë godin in die Egiptiese mitologie die beskermgodin van die stad Dep, wat deel geword het van die stad wat die Egiptenare Per-Wadjet genoem het. Sy was later die beskermgodin van Benede-Egipte en ná die vereniging met Bo-Egipte, een van die twee beskermgodinne van die hele Antieke Egipte saam met Nechbet, die beskermgodin van Bo-Egipte. Die beeld van Wadjet met die sonskyf is die oeraeoes genoem, en dit het saam met die ouwêreldse aasvoël, die simbool van Nechbet, op die hooftooisel van farao's verskyn wanneer hulle begrawe is. Wadjet was ook die beskermer van konings en van vroue tydens geboorte. Sy is met die land verbind en is uitgebeeld as ’n vrou met die kop van ’n slang. Haar orakel was die tempel in Per-Wadjet. Sy is nou verbind met Bast, die godin wat as ’n leeuwyfie uitgebeeld is, as die songodin wie se oog later die Oog van Horus geword het en as die Oog van Ra.